РЕГЛАМЕНТ (ЕО) № 566/2009 НА КОМИСИЯТА
от 29 юни 2009 година
за вписване на название в Регистъра на защитените наименования за произход и защитените географски указания (Melton Mowbray Pork Pie (ЗГУ))
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 4 от него,
като има предвид, че:
(1)
В съответствие с член 6, параграф 2 от Регламент (ЕО) № 510/2006 и при прилагане на член 17, параграф 2 от него заявката за регистрация на названието „Melton Mowbray Pork Pie“, подадена от Обединеното кралство, бе публикувана в Официален вестник на Европейския съюз (2).
(2)
Тъй като Комисията не е получила никакви възражения съгласно член 7 от Регламент (ЕО) № 510/2006, названието следва да се регистрира.
(3)
В съответствие с член 13, параграф 3, втора алинея от Регламент (ЕО) № 510/2006, може обаче да бъде посочен преходен период за предприятия, установени в държавата-членка, в която се намира географският район, при условие че съответните предприятия законно са предлагали въпросните продукти, като са използвали въпросните имена продължително за период от поне пет години, предшестващ датата на публикацията, посочена в член 6, параграф 2 от гореспоменатия регламент, и са отбелязали това в националната процедура по възражения, посочена в член 5, параграф 5 от същия регламент.
(4)
С писмо, получено на 6 април 2009 г., органите на Обединеното кралство потвърдиха пред Комисията, че фирмите Pork Farms Ltd, Stobarts Ltd и Kerry Foods Ltd, установени на негова територия, отговарят на условията, посочени в член 13, параграф 3, втора алинея от Регламент (ЕО) № 510/2006.
(5)
При тези обстоятелства горепосочените фирми имат право да продължат да използват регистрираното название „Melton Mowbray Pork Pie“ за преходен период от 5 години, считано от датата на влизане в сила на настоящия регламент,
ПРИЕ НАСТОЯЩИЯ РЕГЛАМЕНТ:
Член 1
Регистрира се названието, посочено в приложението към настоящия регламент.
Същевременно фирмите Pork Farms Ltd, Stobarts Ltd и Kerry Foods Ltd могат да продължат да използват посоченото название за период от 5 години, считано от датата на влизане в сила на настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юни 2009 година.